Komisjoni otsus,

26. juuli 1999,

teatavate Lääne-Malaisiast ja Austraaliast toodavate lendkoerte, koerte ja kasside suhtes kohaldatavate teatavate kaitsemeetmete kohta

(teatavaks tehtud numbri K(1999) 2467 all)

(EMPs kohaldatav tekst)

(1999/507/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/496/EMÜ, millega nähakse ette kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, [1] viimati muudetud direktiiviga 96/43/EÜ, [2] eriti selle artikli 18 lõiget 1,

ning arvestades et:

(1) peamised loomatervishoiu nõuded, mida liikmesriigid peavad järgima koerte, kasside ja teiste marutaudile vastuvõtlike loomade importimisel kolmandatest riikidest, on kehtestatud direktiiviga 92/65/EMÜ [3]; veterinaarsertifikaadid ei ole siiski veel ühtlustatud;

(2) inimese surmaga lõppenud Hendra haiguse juhtumitest on teatatud Austraalias ja inimese surmaga lõppenud Nipah haiguse juhtumitest Malaisias;

(3) perekonda Pteropus kuuluvaid lendkoeri peetakse Hendra viiruse looduslikeks peremeesteks ja oletatakse, et nad on ka Nipah viiruse kandjad; nendel imetajatel ei esine haiguse kliinilisi nähtusid ja nad võivad olla viirusekandjad, omades neutraliseerivaid antikehi;

(4) lendkoeri imporditakse aeg-ajalt kolmandatest riikidest; kuni võetakse vastu ühenduse loomatervishoiu nõuded lendkoerte importimiseks kolmandatest riikidest, on vaja kehtestada teatavad kaitsemeetmed Hendra ja Nipah haiguste vastu;

(5) kassid võivad levitada Hendra haigust ning kassid ja koerad nakatuvad Nipah haigusse; kokkupuude vastavate viirustega kutsub nakatunud ja tervenevatel loomadel esile serokonversiooni, mida saab laboratoorselt kontrollida;

(6) selle zoonoosi esinemine nimetatud maades võib kujutada ohtu ühenduses elavatele inimestele ja haigusele vastuvõtlikele loomadele;

(7) ühenduse tasandil on vaja vastu võtta kaitsemeetmed lendkoerte, koerte ja kasside impordiks Lääne-Malaisiast ja Austraaliast;

(8) käesolev otsus on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Perekonda Pteropus kuuluvate lendkoerte import Lääne-Malaisiast ja Austraaliast on keelatud.

2. Erandina lõikest 1 ja ilma et see piiraks nõukogu direktiivi 92/65/EMÜ sätete kohaldamist, tohib perekonda Pteropus kuuluvaid lendkoeri sisse tuua järgmistel tingimustel:

- loomad on pärit vangistusest,

- loomi on hoitud karantiiniruumides vähemalt 60 päeva,

- pädeva ametiasutuse poolt vastavate testide läbiviimiseks heakskiidetud laboris on loomadele Hendra ja Nipah viiruste antikehade tuvastamiseks tehtud seerumi neutralisatsiooni test või heakskiidetud ELISA test 21–30päevase vahega võetud kahe vereproovi põhjal, millest teine tuleb võtta 10 ekspordieelse päeva jooksul, ja testi tulemus on olnud negatiivne.

Artikkel 2

1. Kasside ja koerte import Lääne-Malaisiast on keelatud.

2. Erandina lõikest 1 tohib koeri ja kasse importida järgmistel tingimustel:

- loomadel pole olnud kokkupuuteid sigadega vähemalt 60 ekspordieelse päeva jooksul,

- loomad ei ole viibinud ettevõtetes, kus viimase 60 päeva jooksul on esinenud Nipah haiguse kinnitatud juhtumeid,

- pädevate ametiasutuste poolt Nipah viiruse antikehade kontrollimiseks heakskiidetud laboris on loomadele ekspordile eelnenud 10 päeva jooksul võetud vereproovi põhjal IgM ja IgG tuvastamiseks tehtud ELISA test, mille tulemus oli negatiivne.

Artikkel 3

1. Kasside import Austraaliast on keelatud.

2. Erandina lõikest 1 tohib kasse importida järgmistel tingimustel:

- loomad ei ole viibinud ettevõtetes, kus viimase 60 päeva jooksul on esinenud Hendra haiguse kinnitatud juhtumeid,

- pädevate ametiasutuste poolt Hendra haiguse antikehade kontrollimiseks heakskiidetud laboris on loomadele ekspordile eelnenud 10 päeva jooksul võetud vereproovi põhjal IgM ja IgG tuvastamiseks tehtud ELISA test, mille tulemus oli negatiivne.

Artikkel 4

Liikmesriigid kohandavad Lääne-Malaisia ja Austraalia suhtes kohaldatavaid meetmeid, et viia need kooskõlla käesoleva otsusega.

Nad informeerivad sellest komisjoni.

Artikkel 5

Käesolev otsus on adresseeritud liikmesriikidele.

Brüssel, 26. juuli 1999

Komisjoni nimel

komisjoni liige

Franz Fischler

[1] EÜT L 268, 24.9.1991, lk 56.

[2] EÜT L 162, 1.7.1996, lk 1.

[3] EÜT L 268, 14.9.1992, lk 54.

--------------------------------------------------